Solen stod fra en skyklar himmel, da Thomas Bertram åbnede op for interesserede søndag formiddag. Gæsterne kunne komme og se, hvordan livet på landet er, når man er en økologisk gris. -	Det fede, ved at vise sit landbrug frem, er, at folk får en god oplevelse, siger Thomas Bertram. På gården, der ligger ved Jerslev, er forventningen, at der i år bliver solgt 7000 smågrise. Til det skal der bruges omkring 270 søer, og de havde besøg af flere hundrede gæster. Populære blandt de yngre gæster Grisene blev ivrigt iagttaget af de fremmødte. To af dem, der var mødt op, var søskendeparret Casey og Miley Karstrøm. - De er meget søde. Det er de godt nok, siger 12-årige Casey, mens 8-årige Miley supplerer. - De er så små, og de løber rundt og leger med hinanden. Det er meget sødt, siger hun. Også 11-årige Gustav Vestergaard Schrøder ser en stjerne i grisene. Han har to smågrise hjemme hos sin morfar. Han vil nemlig være landmand, når han bliver stor. - Jeg elsker at kigge på, at de har det godt, og de går frit. - Jeg har lyst til at være landmand, når jeg bliver stor, siger Gustav Vestergaard Schrøder. Informere om økologi På landsplan var der 11 økologiske griseproducenter, som deltog i Sofari-arrangementet. Heraf tre i det nordjyske. - Vi kan vise, det vi gør. Vi kan sælge økologien på det visuelle, og at dyrene får et bedre liv, og det bliver folk nødt til at se. Det er ikke altid, man kan smage det i kødet, siger Thomas Bertram. Tal fra Danmarks Statistik viser , at salget af økologisk svinekød er faldet det seneste år. Fra 2021 til 2022 faldt salget af svinekød i kroner med 22 procent. Fem kilometer fra Thomas Bertrams grise løber kollegaens grise rundt. Hans Henrik Thomsen har 450 smågrise ad gangen. I 1999 startede han op som økologisk landmand, og også her har grisene besøg af interesserede gæster. - Det er for at fortælle historien om økologi, siger Hans Henrik Thomsen. De to næsten-naboer har et samarbejde. Hans Henrik Thomsen overtager nogle af Thomas Bertrams grise, når de er syv uger gamle. Herfra skal de fodres op og ende som slagtesvin. - Jeg aftager nogle af hans grise, fordi arbejdsmæssigt er der meget forskel på at lave de små grise, hvor han har dygtige folk til det. Min gård er bygget op som en enmandsbedrift, og der passer slagtesvin bedre til mig, siger Hans Henrik Thomsen. Når Sofari kommer igen til næste år, bliver der med al sandsynlighed igen mulighed for at komme på opdagelse i Jerslev. - Ja, det regner jeg med. Vi er nødt til at sælge vores produkt, siger Thomas Bertram. Sofari arrangeres af Landbrug & Fødevarer i samarbejde med foreningen FØKS samt Friland, Organic Pork, Tican og Økologisk Landsforening. VIDEO: Se hele indslaget fra Sofari-dagen herunder:

Opsummering:
Søndag løb det landsdækkende arrangement Sofari af stablen. Her inviterede økologiske griseproducenter indenfor.